VENDIM

Nr. 225, datë 1.4.2026
PËR PËRCAKTIMIN E MASËS SË PËRFITIMIT, KRITEREVE DHE KUSHTEVE TË VEÇANTA TË PËRFITIMIT PËR NDËRMARRJET MIKRO, TË VOGLA DHE TË MESME, PËR VITIN 2026
Në mbështetje të nenit 100 të Kushtetutës dhe të pikës 6, të nenit 11, të ligjit nr. 43/2022, “Për zhvillimin e ndërmarrjeve mikro, të vogla dhe të mesme, me propozimin e ministrit të Ekonomisë dhe Inovacionit, Këshilli i Ministrave
VENDOSI:

I. DISPOZITA TË PËRGJITHSHME

1. Ky vendim ka për qëllim përcaktimin e masës së përfitimit, kritereve dhe kushteve e veçanta të përfitimit të fondit për mbështetjen e ndërmarrjeve mikro, të vogla dhe të mesme (NMVM), të cilat synojnë rritjen e konkurrueshmërisë së tyre, zhvillimin e produkteve dhe shërbimeve, inovacionin dhe rinovimin e teknologjisë, me qëllim nxitjen drejt eksportit dhe forcimin e aftësive të NMVM-ve, lidhur me shërbimet dhe produktet për një treg të qëndrueshëm.

2. Termat e përdorur në përmbajtje të këtij vendimi kanë të njëjtin kuptim me përkufizimet e dhëna në pikat 4 dhe 5, të nenit 3, të ligjit nr. 43/2022, “Për zhvillimin e ndërmarrjeve mikro, të vogla dhe të mesme”.

3. Nuk përfitojnë nga ky fond ndërmarrjet mikro, të vogla dhe të mesme, të cilat kanë përfituar burime financimi nga donatorë apo nga institucione financiare kombëtare dhe ndërkombëtare për të njëjtët zëra apo aktivitete të lejuara nga këto projekte.

II. MASA E PËRFITIMIT, KRITERET DHE KUSHTET E VEÇANTA PËR PËRFITIMIN E FONDIT

1. Skema e mbështetjes financiare për shpenzimet korrente të programit ekonomik (04130) “Mbështetje për zhvillimin ekonomik” të Ministrisë së Ekonomisë dhe Inovacionit është në vlerën 100 000 000 (njëqind milionë) lekë, që mbulon 100% të kostove të miratuara, por jo më shumë se 2 500 000 (dy milionë e pesë qind mijë) lekë. 

2. Aplikuesit për përfitimin e fondit plotësojnë kriteret e përgjithshme, të përcaktuara në pikën 5, të nenit 11, të ligjit nr. 43/2022, “Për zhvillimin e ndërmarrjeve mikro, të vogla dhe të mesme”, si dhe kriteret e veçanta të lidhura me projektplanin e biznesit, si më poshtë vijon:

a) Përputhshmëria e planit të biznesit me objektin dhe qëllimet e dhënies së fondit, duke pasur në fokus nxitjen drejt eksportit dhe forcimin e aftësive të NMVM-ve lidhur me shërbimet dhe produktet për një treg të qëndrueshëm;

b) Plani i biznesit, i detajuar me objektiva dhe elemente, të cilat identifikohen nëpërmjet rezultateve të matshme nga realizimi i tij; 

c) Përshkrimi i detajuar i aktiviteteve që do realizohen; 

ç) Përshkrimi i impaktit dhe i rezultateve të matshme;

d) Të dhëna konkrete që aktivitetet e ndërmarrjes rrisin numrin e të punësuarve;

dh) Të dhëna konkrete dhe të argumentuara për impaktin pozitiv mjedisor.

3. Aktivitetet e lejuara, me qëllim përfitimin e fondit, janë skema të mbështetjes financiare për zërin “Shpenzimet korrente”, që mbulon kostot e mëposhtme:

a) Certifikim të standardeve të prodhimit/shërbimit (përfshirë konsulencën përkatëse në fazën përgatitore);

b) Përmirësim të produktit përmes ambalazhimit, etiketimit;

c) Trajnime të stafit të ndërmarrjes për rritje kapacitetesh në fusha të tilla si: menaxhimi i teknologjive digjitale/inovatore, rrjetet e prokurimit, shërbime marketingu, zhvillimi dhe modernizimi i infrastrukturës së biznesit, sisteme të reja logjistike software apo pajisje të reja etj., dhe pajisje me certifikatat përkatëse nga subjekte të licencuara për trajnime;

ç) Krijimi i aplikacioneve apo i platformave, në funksion të zhvillimit të proceseve, lidhur me tregtinë elektronike/e-Commerce, produkteve të reja dhe/ose shërbimeve, për të përmbushur kërkesat e industrisë së tregut në vend dhe rajon për të përmirësuar biznesin, sistemet logjistike etj.

4. Dokumentacioni i nevojshëm, që shoqëron kërkesën për aplikim, duhet të dorëzohet i firmosur dhe i vulosur nga aplikuesi, në origjinal ose në kopje të njësuar me origjinalin, e të lëshuara jo më herët se 30 (tridhjetë) ditë nga data e aplikimit për fonde.

5. Disbursimi i fondit do të bëhet me dy këste, në përputhje me përcaktimet e vendimit nr. 539, datë 29.7.2022, të Këshillit të Ministrave, “Për krijimin, funksionimin, shpërblimin e anëtarëve të bordit vlerësues të kërkesave, si dhe procedurën konkurruese për dhënien e granteve për ndërmarrjet mikro, të vogla dhe të mesme”, të ndryshuar.

III. DISPOZITA TË FUNDIT

Ngarkohen Ministria e Ekonomisë dhe Inovacionit dhe Agjencia Shqiptare e Zhvillimit të Investimeve për zbatimin e këtij vendimi.

Ky vendim hyn në fuqi pas botimit në Fletoren Zyrtare.

KRYEMINISTËR

Edi Rama

